
LECTORI 


Otv, a 5»' 


Latinis carminibus exposui graeca Ana- 
creontis et Sapphus odaria post longum 
saeculorum ambitum laudata , semperque 
laudanda. Suavissima enim et mellitissima 
poesis , splendide et vivide expressae rerum 
imagines , sententiarum praestantia aeternas 
lauros utrique pepererunt. Hisce ideo ho- 
mines eruditione repleti , juvenesque studio 
poeseos dediti maximopere delectantur, eo- 
demque tempore cum habeant ingenii et 
pudoris indolem , lascivos lusus , et ama- 
torias levitates negligunt , nec morantur 
Aeoliis fidibus querenteni 
Sappho puellis de popularibus. 

Hujusmodi illecebrae corrumpunt bonos 
mores , ad deliramenta et ad crimina ani- 

mum componunt; unde placere non possunt 
nisi potantibus in rosa , catamitis , et in 
vitiosa vita voluptate affluentibus. Quocirca 
quantum licuit latina versione indecora ve- 
lavi. Cum autem caelestes virtutes mundi 
futilibus et fallentibus contrarias vehemen- 
ter admirer , quae tot hominum millia in 
tenebras et solitudinem sine amicis , sine 
propinquis, sine parentibus, et solum in fir- 
missimo Dei praesidio fidentium deduxerunt, 
sanctis Anachoretis odas dicavi , qui aut 
ad commissa expianda, aut ad omnium cu- 
piditatum ardorem , praesertim lubricum 
juventae restinguendum , sese abdere in syl- 
vis umbram non hospitalem sed tristem et 
formidulosam offerentibus ; iu remotis ru- 
pibus ; in excavatis scopulis ; in vallibus 
reductis , insalubribus , luce carentibus ; in 
cryptis ; in speluncis , seu potius lustris 

ferarum perrexerunt , ubi in laboribus , je- 
juniis , lacrymis , flagellis , et precibus , 
praeclaro sanctitatis exemplo , vitam con- 
sumpserunt. Anachoretarum virtutes side- 
ribus pulchriores , quae nec Homericis, nec 
Pindaricis , nec Horatianis numeris celebra- 
rentur , sunt tamen nobis parvis comme- 
morandae , ut saltem aliquando animo lu- 
stremus quantum adjuvante Deo possit in 
humano pectore divinus amor , et studium 
aeternae salutis. Hac ~ de caussa benevole et 
moriture lector tenuissimum odarum spe- 
cimen nequaquam aspernare. Vale. 

PARS PRIMA 

AD DIVUM JOANNEM BAPTISTAM 

ODE I. 


iTiudax qui cithara carmina dividat f 
Et te non timeat tollere laudibus 
Joannes , fidei si voluit Deus 
Praeconem , sibi vel pandere tramitem 
Cum terram adveniat sedibus aureis ? 

Si te proposuit sicut imaginem 
Qui vitam cupiunt saltubus abdere ? 
Aspernatus enim divitias domi , 

Fluxas illecebras sedulus effugis , 

Purum ne maculent crimina spiritum. 
Aetatis simul ut flore nitent genae , 

Et cervix rosea et brachia cerea , 

Et perfusa humeros flava fluit coma , 
Errantes nemorum nec timeas feras ; 
Diram quae laceret viscera nec famem , 
Permulcenda modo aut fructibus asperis , 
Aut radicibus , aut meile quod i thymo 
Ingrato accumulet pervolitans apis , 


Digitized by Google 



Aut rebus moveant quae stomachum improbis ; 
Membra obducere nec pellibus hispidis ; 

Nec dumos super et saxa quiescere t 
Quae corpus fodiant , ut eruor effluat. 

Cum divinus amor pectore ferveat , 

Est quidquid leve , nil quod pigeat pati. 

Est gratum specus , et dulce nemus tibi , 
Quantum sunt aliis limina fulgida , 

Urbes quaeque ferant gaudia divites. 

Quis subducere nam te poterat , Dei 
Ni vox imperet his cedere saltubus , 

Gentes ut docens quaeque ineant fidem , 
Exemplumque tuum vel studeant sequi , 

Et stellas , duce te , scandere flammeas ? 

Cum terris maueant plaudere non sinant , 

Dum lunae rutilas lumine pulchrior , 

Et solis radiis , qui novus emicat ; 

Es vel chrislicolis praesidium impotens , 

Quod fauces Erebi comprimat horridas. 

AD DIVUM PAULUM PRIMUM EREMITAM 
ODE II. 

Non te clara domus , tegmina nec splendida murice , 

Nec suaves epulae , nec petulans luxuries juvant , 

Sed virtus nitida , et sors stabilis fallere nescia , 

Ut vitae integritas , et brevibus deliciis procul , 

Et jejunia jucunda Deo , et pauperies proba ; 

Multum consequitur nam sibi qui multa negaverit. 

Aevo Paule virens , gaudia dum deseris urbium . 

Et silvas properas , invenias ut specus abditum , 

Spinis vulnificum , palma tremens quod prope germinet , 
Vestem suppeditet quae foliis , fructibus et cibum ; 
Compcscantque sitim quae scopulis desiliunt aquae. 

Ast alto Omnipotens cum miserum te videat , corax 
Artus esuries ne spoliet viribus effera , 

Panem dimidium tum tibi vult deferat in diem. 

Tandem cum tenebris mors placide lumina fuderit , 

Binis indiderat consilium proinde leonibus , 

Ut terram fodiant unguibus , et te aggere contegant. 
Descendant volucres aligeri nubibus imperat , 

Christi et discipuli , quique canunt tempore condita , 

Ut ducant comites astra super lucida spiritum. 

Laetus despicias , non secus ac qui prius obsita 
Densis rura rubis sub manibus mittere munera , 

Quot vestigia lustrent tua , dum devia permeant , 

Et sanctae specimen dent fidei gentibus inclytum. 

AD DIVUM ANTONIUM EREMITAM 

ODE III. 

Caelo profectum flammiferum jubar , 

Velox penetrat lumine candido 

Magnis cavam , Antoni , cavernam 
Quae latet undique clausa saxis ; 

Terra jacentem protinus excitat 
Te , dum severis exanimis fere 
Jejuniis , atrocibusque 

Ictibus interitum manebas. 

Arens ut arbor dum sine frondibus 
Tristi videtur proxima casui , 

Ulla absque spe robusta trunco , 

Et redimita comis resurgat , 

Vires labantes sic redeunt tibi , 

Membra ut calescant torpida frigore , 
Informis et vultus decorus 

Prodeat , ingeniumque solers. 

Tum noscis illo lumine caelico 
Ut se recondat , reddere qui novam 
Vitam potest , antro recluso 

Vellere de tenebris profundis. 

Idem Deus caeli regionibus 
Descendit altis , commovet , et jubet , 

Per te quoque augustum verenda 
Relligio peragat triumphum ; 

Fortis dolosas comminuas plagas 
Communis hostis , quas vafer instruit , 
Exornet et te clara regnis 
Tartareis domitis corona. 

Obscoena cedent agmina daemonum , 
Turbata frendent et furialiter ; 

Haec inter inferni peribit 

Vana superstitio Deorum. 

Ut stella fulgens prospera navitis, 

Illos ruina praecipiti eripis 

Praesens tuum Numen rogantes 
Auxilium , ac animae salutem. 

Insigne munus nobile vel decus , 

Cum vel periclum , aut sors gravis urgeat , 
Te quisquis implorat , pieque 
Laudibus assiduis honorat. 

AD DIVUM JOANNEM ANACHORETAM 

ODE IV. 


Silvis recessam et rupibus intimum 
Optas Joannes , ducere gentibus 

Tempus procul , rebusque mundi , 
Et rigide precibus dicatum. 

Bis lustra solus quattuor exigis 
Hic poenitens , ac omnibus indigus , 
Nongesimus sed se revolvens 

Funeris attulit aiyius horam. 

Tum si loqui quis te prope saxeum 
Limen petat , vel consilium dare 
Nunquam recusas , vel monere , 
Ut toleret graviora vitae. 

Divina virtus te decorat , pudor 
Imo sedet tam pectore candidus 
Caeli velut sidus tenebras 
Discutiens tacitas eremi. 

Virtutis ut custos vigil abnegas 
Objecta circum vertere lumina , 

Cum pertimescas ne latenti 

Te valeant temerare fraude. 

Magnum rependit sed pretium Deus , 
Viventi adhuc qui mulla dedit tibi ; 
Portenta nam patras , petenti 
Fatidicus retegis futura. 

Vates canebas ut Theodosius 
Expugnet audax agmina barbara , 

Et prorsus exactis tyrannis , 

Usque novos referat triumphos. 

Caelestis aestus flectitur in sinu , 
Miranda posthac perficias , magis 
Christi fides ut proferatur. 

Et populis veneranda crescat. 

Ne quis propinquet sed moriens vetas , 
Momenta quaerens temporis ultima 
Rerum Creatori vovere , 

Suppetias ferat advocatus. 

Accedit ut lux tertia vesperi , 

Cum sol in undas aequoreas ruat 
Migras beatus quo renidet 

Gloria non peritura saeclis. 

AD DIVUM HILARIONEM 

ODE V. 


0 mortis metuenda dies qua fata si futura 
Omnes perhorrent , qui Deum verentur , 

Quam metuent vitae nullo si cum fruantur aura 
Fas omne rumpunt vinculo retenti 1 

0 moriens heros Gazae , quam te tenebat horror , 
Et si labores plurimos per annos 

Passus eras silvis , regionibus aviis , et inter 
Caecas ferarum conditus cavernas f 

Nocte dieque tenax jejunia namque pertulisti , 
Jesum revolvens mente , quem precaris , 

Multigenae perdantur fraudes , hostis ut parabat 
Minax Averni , scilicet profusi 

Mullorum fletus puerorum ; foeminae gementes ; 
Tauri cientes horridos boatus ; 

Terribiles fremitusve leonum sibilis draconum > 
Novis remixti vocibus per auras , 

Quas spargunt portenta vicissim j pellicum figurae , 
Peplis relictis , se palam ferentes ; 

Axis tractus equis rapidis , ut te super volutus , 
Collapsa prorsus membra , quae refracta 

Terra , voraginibus reseratis , turbido fragore 
Circum remugit , devorat deinde. 

Adfuit Omnipotens , vires tam fulsit , ut timentem 
Tum concitatus spiritum loquaris ; 

Quid trepidas , anceps maneas ; cur et moraris ? exi . 
Satis fuisti carceri revinctus. 

Protinus inflexos transgressus fornices Olympi 
Felix , perenni luce se coronat. 

AD DIVUM HONUPHRIUM 
ODE VI. 


Ilonuphri loca dum devia pervagas , 
Lumen cum videas quo penetraveris ; 
Quin vestigia mira 

Ducat lampas ut ignea ; 

Nescis quid sibi vult t pectore tum metu 
Cor pulsum micat , et quid facias , fugit : 
Non audita prius vox 

Tum moto strepit agrc. 

Cur pendes animo , vel retines gradus ? 
Descendo tibi jam praesidio aliger j 
Non fallax iter urge , 

Est gratum facinus Deo. 

Dictis impavidus pergere cogeris , 

Donec pervenias ad specus aspera 
Inter saxa cavatum , 

Quo sanctus monachus latet. 

Salve sancte senex , approperem modo 
Clamas , oscula figam manibus sine : 
Concedit , placidusque 
Offert hospitii fidem. 

Subsistis modicum : quattuor in dies 
Te ducit nemorum per penetralia , 
Obscurum exhibet antrum , 

Et palmam viridem prope. 

Hic dixit locus est , Omnipotens ubi 
Decrevit sedeas , multaque perferas : 
Tecum mense moratus 

Descivit , remeans retro. 

Dum jejuna fames viscera conterit , 

Aut dum membra manent torpida frigore 
Ardens aut premit aestus , 

Instet pernicies tibi. 

Succurrit veniens aliger aere , 

Panem ne pereas fert , simul ac aquam ; 
Dum fructus parit arbor , 

Semper prospera quae viret. 

Vitae postea quam tempora vixeris 
Tardae , mors tua vix lumina comprimit 
Aeternas ad Olympum 

Laudes fundere pervolas. 

Quisquis floribus et deliciis fluat 
Sese conjicit in certa pericula , 

Jugem vero salutem 

Captat , qui legit ardua. 

AD DIVUM AEGIDIUM 
ODE VII. 

Progenies regum claras cur linquis Athenas , 

0 Aegidi , palatium 

Mormorcum et patriam ? 

Te cur caeruleis committis fluctibus audax . 

Nec lubricum limes salum , 

Nec rabiem boreae ? 

Numinis auxilium video tibi adesse vocati , 
Obediunt cui turbines 

Fulmina et ignivoma. 

Tempore tristis hiems quo motis infremit undis , 
Et horridas jactat minas 
Navigio fragili , 

Efficis ut precibus flectantur in aequore fluctus , 
Securitas paventibus 
Continuo redeat ; 

Hinc leviter ludunt aurae , spirantque secundae , 
Ut et fugatis nubibus 
Lux magis eniteat. 

Post casus varios disjunctum quaeris eremum , 

Et devenis quo se celer 
Ad mare fert Rhodanus. 

Haud procul abruptis scopulis , densisque vepretis 
Vides specus , cujus cavo 
Abdita cerva cubat; 

Et fontem irriguum qui fractis murmurat undis , 
Quibus solet fluentibus 
Illa levare sitim. 

Accurris , visum nec te fugit , imo videtur , 
Velut pateret gestibus 
Excipere hospitio. 

Consistis; carptas sylvestres porrigis herbas 
Et illa grata porrigit 
Ubera plena tibi. 

At pacem turbant venantes illico, telis 
Cum rex Lutetiae feras 
Per nemus exagitat. 

incassum latrantque canes , conantur et ilii 
Specus subire , vis latens 
Mira pedes cohibet. 

Attamen afficeris crudeli vulnere , acutura 
Dum subter atra limina 
Missile conjicitur. 


Digitized by Google 



— 20 — 


Tum regi penetrare datur venerabile lustrum , 
Dolore qui captus , videns 
Sanguine te madidum , 

Ex animo veniam poscit , tibi munera pandit , 

Et vulneri praebet gravi 
Protinus auxilium. 

Omnia cum renuas , enixe construat oras 
Claustrum suo quo floreat 
Imperio pietas. 

Quod vis , consequeris. Caelum pariterque precare 
Omnes premant ut Principes 
Relligionis iter. 

AD DIVUM SABBAM 

ODE VIII. 

Ostendit ut sis Sabba dilectus Deo , 

Omnia petenti cum Ubi concederet ; 

Insigne vitae praemium laboribus. 

Puncto cadentem quo vides Jerusalem , 

Per asperam quam pertulit diu sitim , 

Urbi salutem postulas miserrimae. 

Nubes repente contegunt caelum nigrae , 

Ut mobilis serenet ignis fulgurum , 

Rauco fragore mugiat tonitruum , 

Immensa mittat imbrium vel agmina. 

Locis vigor consurgit omnibus novus , 

Dudum quibus lues premebat pallida. 

Postea struis dum claustra , conspicis , cohors 
Fortis Deo dicare quae se flagitet ; 

Miris et hoc opus modis florescere , 

Vitae tributos cum dies consumpseris. 

Tu qui potes , nostro tenax in pectore 
Fac sit fides , regina quae nos ordinet , 

Ne profligemur fluctibus mundi vagis , 

Recta et salutis haereamus in via. 

Jerusalem donec manebit integra 
Memor celebret te sonantibus lyris ; 

Undis adriacis ut levans se civitas , 

Tua quae tuetur huinido spolia sinu 
Studiosa floribus teget recentibus. 

AD DIVUM ABRAHAM 

ODE IX. 


Lecto jacentem cur fugis Abraham 

Pulchram puellam ? ludis et efferus 

Quae lege deflagrat marita 

Anxia cingere te lacertis. 

• 

Ut rore pratis enitet humida 
Regina florum purpureo sinu , 

Sic laeta nascentis juventae 

Explicat ore decus venusto. 

Longe severus , nec pietas movet , 
Firmus recusas vertere lumina 
Nec verba concedis salutis , 

Dum miseras repetit querelas. 

Eheu quid exsors consilii loquor 
Audacter ecquid dicere nec pudet ! 
Ignosce mens humana tantum 
Non potuit facinus putare. 

Temnens amoris delicias breves , 

Et quae dolosus mundus inania 
Defert , quibus tam luctuosam 

In seriem ducimus malorum t 

Linquis parentum magnificam domum t 
Quotquot tenebas conspicuas opes ; 

Te condis abrupta caverna 
Horribilique situ nigranti. 

Nudis egenis singula dividis , 

Vestemque tantum cingis humillimam , 
Quae corpus abdat , vel cruentam 
Ilia quae reprimat catenam. 

Sol pluries jam volverat annuum 
Orbem , quietus cum mala sustines 
Angustioris quaeque vitae , 

Quaeque fames generat , silisque. 

Dulcis tamen pax pectore considet , 

Ac ore sermo tam placidus fluit , 

Posses ut omnes sive atroces 

Flectere , sive animos superbos : 

Hostes et ipsos eloquio allicis , 

Et stringis almam Cbristiadum ad fidem ; 
Orci teris , cum te studeret 

Perdere multimodis , tyrannum. 

Post tot triumphos corpore languido 
Solus jaces prostratus humi , ut dies 
Accedat , arces qua solutus 

Spiritus adveniat supremas. 

Cum nulla virtus tam afficitur Deo 
Mercede clara candidus ut pudor , 
Inter coronatos refulges , 

Qui maculis caruere probri. 

AD DIVUM MALCHUM 

ODE X. 

Malchc quid impellit tc sacrum linquere claustrum 
Iter salutis cur et assequi piget ? 

Deseris imprudens cur sedem pacis amicam , 

Ubi perennis est precantium sonus ? 

Nec reputas animo nos quanta pericula vallant , 
Quibus nec ire pertimescis obviam ? 

Oh quam poeniteat culpam patrasse pudendam , 
Gravis ruina dum vides ut urgeat ! 

Vestem vix ponis delectam , limine sacro 
Recedis , et viam facis per invia ; 

Latrones saevi verbis minitantur et armis , 

Heri sub et jugo deinde pertrahunt. 

Fortiter immiti pateris tormenta sub illo ; 

Dicatus at Deo manes fideliter. 

Hinc cum te caeli miserum despexerat axe 
Novam salutis apparaverat viam. 

Sublatis olim pedibus , inanibusque catenis , 

Fuga tibi citam daturus est opem. 

Namque herus et famulus qui consectantur anheli , 
Venere quo te subripis profundius ; 

Horrentes subeunt districtis ensibus umbras , 

Truces ut impio furore pernecent : 

Mortem dum jactant , crudelia ct anna volutant , 
Ambos specu latens leaena corripit , 

Et rabido lacerans jam frigida corpora morsu , 

Saevo rugitu lustra caeca personant. 

Parvum sanguineo cum ceperit ore leonem 
Recenter editum procul recesserat. 

Cum te praegrandi videas discrimine lutum , 

Tanto stupore palpitat cor excitum. 

Tum nihil ad claustrum reditum properare moraris , 
Culpas sciens piare poenitentiis. 

Exemplum capiant nunquam convertere mentem 
Mundi caduca qui semel reliquerint. 

AD DIVUM AMMONEM 


ODE XI. 

Ut beatorum numero recensus 
fn specus vivens nemoralis umbris , 
Fervide te Ammon veneror , pioque 
Carmine plaudo. 

Patris ad votum docilis puellam , 
Strenuus quamvis peritura temnis , 
Ducis uxorem , facie decoram , 

Et sine labe. 

Cum voluptates reputes petitas , 

Ut rosae flores cito humi cadentes , 
Castitas nunquam thalamo teratur , 
Quaeris ab illa. 

Nil laboras; propositum libenter 
Sancta nam conjux recipit pudicum , 
Atque te lecto sociare nullo 
Tempore spondet. 

Sic licet plures agitetis annos , 

Non tamen vobis satis , ut velitis 
Posteram vitam vehere et seorsim , 
Et procul urbe. 

Vadis Ammon et properus , profundae 
Quo virent silvae , metuis nec ullum 
Belluae rictum , mala nec ferenda 
Conditus antro. 

Interim conjux penetrale crevit 
Virgines castas cumulare quaerens , 

Ut Deo virtus voveatur istis 
Alma pudoris. 

Sunt tibi stratum silices , vepresque , 
Et trahis victum foliis , ferisque 
Fructibus donec miseros relinquat 
Spiritus artus. 

Viribus fractus recubans silenti 
In specu , cantus resonat suavis ; 

Nam volantes hoc cecinere fausta 
Omina pacto. 

Inter et frondes nemoris susurrum 
Excitant aurae , recrcantque lenes , 
Luxquc densas per tenebras penetrat 
Flammea solis. 

Pace festiva moriturus , acer 
Aureas sedes inhias subire ; 

Et solutus jam levibus pererras 
Aere pennis. 

AD DIVUM SIMEONEM STYLITAM 
ODE XII. 

Immensa est Simeon prosperitas tua , 

Si lectus Domino gentibus antea , 

Ut vulgata tibi Christiadum fides , 
Scandas postea sidera. 

Heros illecebras effugis irritas 
Mundi , coenobium sed petis ingredi , 
Cujus prae foribus quinque dies manes , 
Mittens absque cibo preces. 

Cum praeses videat te venerabilis 
Spargentem lacrymas prociduo genu , 
Caelestis pietas ut facie nitet , 

Ultro fratribus alligat. 

Ecquis carminibus dicere congruis 
Est tormenta potis , te quibus afficis ? 
Tu victum miseris distribuis, modo 
Festis exiguum exedis. 

Tu funem tacite de situla eripis , 

Qua corpus cohibes , ut eruor exeat , 

Et stillet sanies , sordidaque ulcera 
Vermes suscipiant putres : 

His dum pestifer evolvitur halitus , 

Ut nemo valeat sistere proximus , 

Te sicco puteo corripis , ut nihil 
Jacturae sociis feras : 

Qui dum subveniunt deque loco trahunt 
Isto , tuque domum ponere deligis 
Pila marmorea , nec pavidus times 
Si morti pateat via. 

Praelongum patiens transigis hic tamen 
Aevum , sollicitant nec mala quae gravi 
Caelo proveniunt , nec crucians fames , 

Nec quae pauperies parit. 

Sed portenta facis plurima , ut undique 
Gentes praecipitent , quae voveant Deo 
Sese subdere , mendacia vel pede 
Orci numina frangere. 

Nam rex obstupuit barbarus , e plaga 
Cum lapsum videat repere per solum 
Vermem , quem legis , inde hoc lapidem maris 
Eoi nitidum exprimis. 

Miranturque ferum qui aspiciunt humi 
Pardum sternere te , terribiles neces 
Dum campis tulerat , saltubus et vagis * 

Ullo nec poterat fodi. 

Sic servata tibi foemina dum bibit 
Invisam luteo cum latice aspidem , 
Decedatque statim corpore conficis 
Ne praecordia vulneret. 

Confectus senio concipis ultima 
Vitae tangere jam tempora ; Numini 
Tum vota ingeminas fervida , spiritus 
Membris integer evolet. 

Cum corpus careat lumine , se tulit 
Turmatim populus , quod locat aureum 
In stratum , pius et thura cremat sacra , 
Florum serta revinciens. 

Completur spoliis interea decus 
Extremum , vacuo fit nitor aere , 

Fundit desiliens aligerum chorus 
Terris insolitum melos. 

AD DIVUM POSTHUMIUM 

ODE XIII. 

Posthumi Divum veneraris aras ; 

Nec putas tecum generasse patres , 

Qui preces illis dederunt inanes , 

Luce carentes ? 

At Deus vult te tenebris reduci , 

Tam tuae sortis miseret nefandae , 

Dum nihil quaeris nisi per silentes 
Vivere silvas. 

Jussus Ales de solio volare 
Ut viam quae sit doceat tenenda » 

Si cor exardet loca devenire 
Tradita justis, 

Vir sacrum ad fontem vehat , ut parentum 
Cluas crimen , rctegatque vota 
Integra quae sunt facienda mente , 

Nomine Priscus» 

Nil recusas , quae dabit ut fidelis 
Jussa persolvas , vcluti tenella 
Planta pubescens generare jactas 
Postea fructus. 

Cum Macar certe videat propinqua 
Fata , vult ducas pia claustra praesul , 
Quinque. et expirans tribuit regenda 
Millia fratrum. 

Qua grave hoc pondus ratione ferre 
Nescias , idem venit ales astris , 
Quaeque sit tantam referat catervam 
Norma gerendi. 

Lucifer stellis magis ut coruscat , 

Hoc magis Phoebe radiat bicornis • 
Inter omnes sic tua plus renidet 
Vitrea virtus. 

Daemon incassum laqueos avernos 
Texuit , sicut tenuem aura nubem 
Solvis t ut spretus remeet sub antra 
Nigra doloris. 

Post tot angores , vigilesque curas , 
Hora pulsat quae vocat ad superna , 
Magna ubi claris meritis tributa 
Praemia carpas. 

AD DIVUM FRONTONIUM 
ODE XIV. 


Frontoni memorem quomodo gentibus 
Monstrasti Domino qui teneant (idem , 
Nil vita caruisse 

Poscat quidque necessitas , 

Condens tempora per frondiferum nemus 
Et tecum unanimes qui cupiunt tua 
Praecepta obsequiosi , 

Exemplumque facessere ; 

Securus reputans scindere nil queat 
Statutam requiem , spiritus impius 
ConGdentcr Eremi 

Irrepsit penetralia. 

Quod nigris tulerat virus ab inferis 
Cunctos in comites pestiferum indidit , 
Exullansque malignus 

Rictum protulit horridum : 

Victorem quia nec plus tolerant famem 
Se jactat querulam , nec cruciatibus 
Impulsi remorantur 

Quae suadet furor efferus. 

His tam verba Dei colioqaio refers , 
Dum gentes doeuit non stadio cibum , 
Nec qui velet amictum , 

Sed caelestia quaerere. 

Nutans continuo regreditur fides , 

Dulcis pax iterum pectoribus sedet , 
Nam sermo penetravit 

Sicut fulgur in aethere. 

Mirandum inde vident prodigium : duce 
Expertes veniunt coenobium prope , 
Compressique cameli 

Magno pondere munerum ; 

Hoc et deposito , languida corpora 
Jucundo cupidi gramine nutriunt , 

Et mentem quasi haberent , 
Perpasti repetunt herum. 

Commoti Dominum tum genibus colunt 
Flexis thura cremant et redolentia , 

Nec cessant celebrare 

Ostentum memorabile. 

Ad stellas quoque te laudibus efferunt , 
Hostis sollicitus tartarei unguibus 
Saevis eripuisti , 

Cum capti ruerent dolis. 

Viventi Omnipotens si dederit tibi 
Virtutem facias cognita non prius, 
Nobis corde precamur 

Aeterna ut veniat salus. 

AD DIVUM MUTIUM 

ODE XV. 


Ignitis Erebi faucibus abstulit 
Aeternus solio te Pater edito 
Muti , criminibus merse nefariis. 

Si cum nempe eruor polluat et tepens 
Illorum per iter quos jugulas ferox , 
Indutus spoliis quae rapis ut latro 
Per valles latitans umbriferas , juga 
Vel per devia , vel per scopulos cavos , 
Tigris non secus ac indomitus leo , 
Spectat providus ut te Deus , intimo 
Impulsum rapidum pectore concipis , 

Et vim quae vehemens ad superos trahit. 
Tum divinus amor rupe reconditum 
Fert antrum petere , ut fletibus illitam 
Commissis animam flagitiis luas. 

Ales sicut amat chaonis integris 
Undis se abluere ut purior avolet , 

Sic jejunia mavis macerent diu , 

Utrum corporis ac effodiant latus 
Sentes cum recubas , vel silices humi , 
Fiat mundior ut spiritus in dies , 

Tritis solvere qui se rogat artubus. 
Producenda tamen longius , ut Deus 
Mandat , vita gravis , crimina ponere 

Ut discant alii , et signa tua insequi ; 
Portenta interea vel nova compleas. 

Tu solem retines , scilicet impedis , 
Undas aequoreas decidat ut solet ; 
Umbris nec rutilent sidera fulgida ; 

Nec spargat radios luna per aerem. 
Murmur prodigiorum undique pervolans , 
Praeduris operis perdomitus cadis , 
Dimittens populis facta perennia. 

AD DIVUM GUALBERTUM 
ODE X V L 

Sanctae virtutes caelesti luce nitentes 
Salvete , providae duces 

Vos estis miseris mortalibus , improba vitent , 
Decus velint et assequi. 

Tuque prior salve quae splendida parcere virtus 
Saevis jubes et hostibus ; 

Vesanos etiam penitus restinguere nostro 
Irae furores pectore. 

Hac tu praecipue meruisti praemia justa 
Gualberte laus Hetruriae. 

Interfectorem poteras dum caedere fratris , 

Non abstines manus modo , 

Sed tribuis veniam , largiri grandia nunquam 
Gessas et ipsi munera. 

Affixo facinus placuit tam nobile Christo , 

Ut annuat tibi e Cruce. 

Cum nutum videas commoto corde requiris 
Ubi Deo te consacres. 

Umbrosam vallem vix mens agitata volutat , 
Ad hanc pedes te transferunt. 

Secretam satis et vacuam praebere videtur 
Haec solitudinem tibi , 

Inclyta construere ut possis penetralia summo 
Prorsus dicata Numini ; 

Praestantes capiant claris virtutibus aedes 
Jacent ad illas qui gradum , 

Ausoniae tecum pulsuri litore ab omni 
Novas iniquas haereses. 

0 vallis quondam deducto nomine ab umbris , 
Ut sole clarior micas ! 

In te non sterilis culmus , non horrida spina , 
Progerminet nec carduus ; 

Lilia cum violis potius pallentibus ornent , 
Simul fragrent amaraci ; 

Educet et gramen , floresque favonius aura , 
Cadens et humor roscidus : 

Frigore vel nunquam noceat , vel turbine bruma , 
Vel verberante fulmine , 

Surgens fornicibus dum caeli aurora rubescit , 
Vibret jubar fulgentius. 

Et caelum et tellus plaudat quo vota precesque 
Funduntur ardentes Deo , 

Puraque quo sedeat pietas , acceptaque thura 
Fument focis calentibus. 

AD DIVUM AUGUSTINUM 


ODE XVII. 

Dum corde volvis turpia conqueri , 
Lamenta moerens edere tristia , 

Et flectere Augustine Numen 

Cum lacrymis precibusque certas 

Spectas opacum arboribus nemus , 

Nullius et pressum pedibus jugum ; 

Hic cernis effossae cavernae 
Cautibus abditus immorari. 

Deserta vero non loca destinat , 

Tantum vigorem qui dedit ingeni , 

Ignotus in silva vel antro 

Non tolerat lateas pavendo. 

Ecclesiae te praesidium et decus 
Elegit hostes rumpere funditus , 

Qui vera spernunt impieque 

Jus fidei violant , et aequum. 

Linquis recessus » et petis oppida , 

Ut belliger qui nescius opprimi 
Concurrat audax , diruatque 

Agmina se decorans triumphis. 


— 43 — 


Si verba promis , sive volumina , 

Ignita tamquam fulmina nubibus 
Excussa , sternuntur catervae 
Tartareo duce militantes. 

Victoriarum non pretium fugax , 

Laurus velut vel serta cadentia , 

Sed jam recensitum beatis 

Gloria te maneat superna. 

Caeli supremo vertice dum nites 
Laetaris agmen te videas sequi , 

Fauste vigens terrarum ubique 
Relligione scientiaque ; 

Semper tuis vel virginem amabilem , 
Almam Dei matrem aedibus excoli , 
Regina quae gestit benigna 

Fundere munera opesque ferre. 

Sol donec ardens lumine fulgurat , 
Praescripta rerum vel series manet , 
Toto voceris , laudibusque 

Christiadum cumuleris orbe. 

AD DIVUM ANGELUM CARMELITANUM 

ODE XVIII. 

Omine quam dextro generatum matris in alvo 
Angele te video ! 

Vitae nam fudit virtutis semina primis 
Motibus ipse Deus. 

Divini flamma hinc arsit tam pectus amoris , 

Ut puer ingenuus 

Carmeli exoptes venerandam sumere vestem ; 

Postea quinque velis 

Occultus silvis squalore errare per annos ; 

Queis ita praeteritis , 

Progrederis Solymam cum poscas esse sacerdos , 
Acrius ut liceat 

Quaque Evangelii lumen diffundere terra 
Voce simulque prece. 

Dissita per loca sed postquam peragraveris orbem , 
Veneris ad Siculos , 

Impiger affectans toto servare cruore 
Integra jura Dei. 

Hic te dicentem percussor vulnerat aram 
Impius ante sacram ; 

Sanguis rescissis » visu miserabile , venis 
Exilit hinc violens ; 

Continuo caelum praeclara luce coruscat , 
Agmina et aligerum 

Plausu descendunt , capiti nectuntquc coronam 
Martyrio meritam. 

Hac exornatus caelesti sede potitus , 

Lumen eris Gdei. 

AD DIVUM BERNARDUM 


ODE XIX. 


Si lac fluens suave Virginis sinu 
Mirifice labium , 

Quod irrigaverat tibi , 

Ut melleum , Bernarde , posset eloqui , 
Flexanima et comitem 

Se se suadela adderet. 

Os vatis irroraret , ille debitum 
Carmine nectareo 

Praeconium contexeret. 

Quis namque vallibus sederet humidis , 
Saltubus aut gelidis, 

Aut infimis paludibus , 

Bonis et esset tam peritus artibus 
Eximiusque sacris 

Doctor quibusque literis ? 

Doctrina candidis revincta moribus 
Et poterat rabidi 

Cordis furorem flectere ; 

Et Christianos principes , dum tristia 
Arma tulere feri , 

Firmo ligare foedere. 

Coenobia construis plagis inhospitis » 
Omnibus ut pateat 

Secura quo sedet quies. 

Virtutis ad lumen nitentis aspicis 
Quam rapide veniant 

Quae te sequantur agmina. 

Quamvis vel hauriant malignum vallium 
Aera vel nemorum . 

Magis valescit sanitas. 

Amica pax quosvis dolores sublevat , 
Perniciosa mala 

Illa vel orta origine. 

Stupore perculsi terunt qui tempora 
Desidia , illecebris 

Et diffluunt fugacibus , 

Ultro trahuntur ut vagantes alites 
Perspicuis ab aquis 

Fulgore quas sol percutit. 

Sic perspicax praedam dolosi Daemonis 
Eripis , atque viam 

Omnes doces quae vindicat ; 

Cultum Beatae Virginis sermonibus 
Mollibus amplificas 

Ut spem salutis unicam. 

Caelo peractis tot vides laboribus, 
Innumeras animas 

Mundo carere crimine. 

AD DIVUM HIERONYMUM DALMATICUM 

ODE XX. 

Testudinis quis jungere carmina , 

Insigne fortis Dalmatiae decus , 

Te digna chordis , et supremas 
Non timeat celebrare laudes ? 

Non aptus esset Thracius Orpheus , 

Et Pindari vox gutture sisteret , 

Nec perpolitis arte Flaccus 

Versibus exitum haberet ullum. 

Insanus ergo quis furor incitat 
Pennis carentem nitier a£re , 

Tellure si vix possum in imis 

Gramina lambere nata campis ? 

Valde remissus te veniam rogo , 

Non vana mens , sed relligio et tua 
Quae tam refulsit rara virtus 

Raucisonum edere carmen egit. 

Si accepta Divis sertaque florea , 

Et mica thuris , parvaque munera , 

Sic grata sint fido tributa 

Quaeque modis tibi verba nectam. 

T 


Digitized by Google 



— 50 — 


Solum Dei ut te gloria duxerit 
Per lustra , silvas , et loca inhospita 
Nullum latet , vel docta chartis 

Tradideris , lacrymis liquescens ; 

Et noctis atrae cum tenebrae cadunt 
Ut ceperis somnum scopulos super , 
Circaque spinas , quae maligne 

Excrucient , fodiantque corpus ; 

Aurora et umbras cum fugat aurea 
Et gestientes cantibus alites 
Lucem salutant , destinatos 

Voce pia caneres ut hymnos ; 

Dictoque sacro carmine , fletibus 
Contriveris vel tempora tristibus , 

Jejunus aut saevis soleres 

Yerberibus lacerare terga. 

Post tot labores atque diutina 
Tormenta tandem corpore spiritum 
Cessisse dicam sicut ignis 

Fulminis ut sedeat superne. 

Namque Urbe dudum vixeris , illius 
Factus latine doctior in sinu , 

Esto memor , cura ut beata , 

Et melius nihil extet orbe 

AD DIVUM FRANCISCUM 

ODE XXI. 

Felix insidias qui fugit improbas 
Mundus quas parat , ac arbiter inferum ; 
Immotusque Deum corde colit, prius 
Et fert res miseras , quam faciat nefas. 

Tc Francisce sagax urbibus extrahis , 
Fluxis atque opibus ; nec juvat otium 
Ruris graminei , languida nec quies. 
Secretum petis in montibus asperis 
Spelaeum radiis non penetrabile ; 

Phoebea magis at lampade fulgeat , 
Splendor tempora cum circumeat tua , 
Erumpantque rubis purpureae rosae. 

Hac , sacra in populis spargere cum velis , 
Decedis fovea ; praeterea exhibes 
Praesens subsidium quos elephantia 
Rodit , vel sanie corpora devorat ; 
Mendicosque tuis vestibus induis , 

Illorum et laceris te tegis invicem. 

Caelo cum niteas non hominum immemor , 
Et portenta facis , fama docet loquax , 
Pressos pauperie semper et allevas. 

Fari si licet , ut lumina clauderem , 

Visus nocte mihi es , verbaque proloqui , 
Ut sanctae fidei jussa sequar tenax , 
Nunquam oblivia quae pectore deleant. 

AD DIVUM BRUNONEM 

ODE XXII. 

Rupes montibus aviis ; 

Antiquis loca densa arboribus , sinu 
Quae saevas alitis feras , 

Brumali nivibus condita tempore ; 

Torrentes strepitum jugis 

Lapsu qui rapido redditis horridum ; 

Infelix sine frugibus 

Tellus obsita vel sentibus aridis ; 

Caelum nubibus abditum ; 

Vestra ut se facies squallida verterit , 

Istis dum penetralibus 

Et Bruno hospitii suscipitur fide , 

Conjunctusque sodalibus 

Aras extulerit thuricremas Dei 

Matri , et coenobium inclytum , 

Quo semper reboant cum gemitu preces. 

Haec si Gallia viderit , 

Spectarunt alii mox populi invicem. 

Sint instar Calabri omnium , 

Ad quos mira cadunt , quaeque oculi vident. 

Terra nam sterili est ubi 

Bruno compositus gramina germinant , 

Et ros aerius pluit , 

Ut semper vireant , laetaque floreant. 

Quis tot prodigiis fore 

Brunoucm venerandum neget impius ? 

AD DIVUM BENEDICTUM 
ODE XXIII. 

Immanes scopuli in caelum , saltusque profundi 
Perspicuum aethera praeripientes ; 

Rupibus et flumen quod fractum labitur altis , 
Unde resultant murmura aquai ; 

Secessus circum taciturni montivagarum 
Saeda latent ubi multa ferarum ; 

Antrum quod montis sinuoso gurgite condunt 
Horrida saxa , rubetaque opaca ; 

Est mea defixa in vobis mens , jamque videtur 
Me trahere hoc gelidis specus umbris. 

Quid moror occultas nemorum penetrare latebras , 
Perpetuamque ibi ponere sedem ? 

Nunquam desistam caelorum incessere Regem , 
Illius omnia perferam amore ; 

Nec me subducent laudes , nec commoda vitae , 
Divitiae , pietasque parentum ; 

Non pectus caleat summo nisi numine plenum » 
Cui famuler vigil , atque fidelis. 

0 duri silices eiTusi ubicumque per antrum , 
Quos super assidue pia supplex 

Vota iterabo ; vos spinae quae surgitis acres 
Quasque super jaceam atque revolvar , 

Cum redimita rosis aurora refulget et auro , 
Usque madescere sanguine cernam : 

Si pubescentes fletu , sparsoque cruore 
Forsitan asperius fodiatis , 

Vos eritis dulcis mihi praelibata voluptas , 

Vos violaria , vos mihi myrtus ; 

Quippe labore meo magis assurgatis acutae 
Certius est mihi scandere caelum ; 

Altius infixae (heiatis vulnera membris » 
Effugiente oculis ita somno , 

Turbida vanescat quaevis sententia mentis , 
Quam Satan ut peream incitat astu. 

Nil certo poterit vobis divellere firmum 
Propositum , et vigor usque manebit ; 

Spiritus hinc liber properabit tollere pennis 
Se metuentibus aere solvi. 

O vere Benedicte , Deus te hoc urit amore , 
Illius ut sacra templa perornes ! 

AD DIVUM MAURUM 

ODE XXIV. 

Felicem puto te Gallia millies , 

Rex caeli Omnipotens si faveat tibi ; 
Christi relligio si venerabilis 
In regno sedeat tuo. 

Praeclaris operis magnanimos viros 
Ostentas merito , qui doceant fidem , 
Portentisque novis efficiant Deo 
Gentes thura pie crement. 

Ex multis numeras , qui colitur tibi , 
Maurum , quippe palam mira peregerit , 
Sanctum et constituens coenobium Bene- 
Dlctl ceperit ordinem. 

Aulae mox fugiunt splendida regiae , 
Mundi delicias , ex animo et prece 
Exposcunt tunicam sumere principes , 
Vitam ducere et asperam. 

Nequicquam rabies incilat impios , 
Ncquicquam reboat tartareum specus , 

Et flammae crepitant quas acuit ferox 
Hostis chrisliadum draco. 

Heroa hunc sapiens praecipitans moras 
Pro se , pro tenera conjuge , pro sua 
Regnator sobole , ac imperio rogat , 

Vota ut suscipiat Deo. 

Quod vult extudit. 0 Maure simul petis 
De caelo auxilium , prosperitas viget , 
Artes multiplices se expediunt, statim 
Surgit laetitia insolens. 

Ut ver si tepidum post hiemis gelu , 
Etsi rura jacent non bene consita , 
Exornat variis floribus , e quibus 
Felix copia fructuum. 

Quid ? quacumque Crucis nobile tollitur 
Signum , vel stabilis consideat fides , 
Tantum floreat et pura beatitas , 

Et speranda salus ibi. 


N 

AD DIVUM ROMUALDUM 
ODE XXV. 

Omnipotens Creator 

Saepe grata voce vocat qui propere capessant 
Jussa sua , ac imago 

Clara virtutis , documentum et pietatis altum 
Sint. Etenim juventae 

Romualdum flore , ducum progeniem revolvo 
Mente jocis dicatum , 

Sive venandi studio per juga , perque silvas ; 

Qui , simul ac ciebat 

Murmur aurae , quippe Dei flexanima est loquela 
Auribus et susurrans , 

Et suadens linquere ludos ,'tfugere et caduca , 

Nec volucres , ferasque 
Retibus vel fallere , vel figere pervagantes , 

Hoc sequitur , sacraque 
Veste tectus , pauperiem sustinet et molestam. 

Inclyte quanta mira 

Romualde , afflante Deo , et quot perages ! cohortes 
Innumerae remotis 

E plagis te conveniebant hominum proborum ; 

Hinc ubi bestiarum 

Audiebatur fremitus , vota pia insonabant. 

Languidus at senecta 
Somnio scalas videas , nubibus aureisque 

Perdere se , sequaces 

Et tuos alba tunica scandere regna caeli ; 

Percipias modosque 

Angelorum , vel tibi quae debita comparantur ; 
Namque Deo fidelis 

Imperatos et moriens perpeteris labores. 

PARS SECUNDA 

AD DIVAM MARIAM MAGDALENAM 

ODE I. 


O venustas tu studium virorum , 
Clara dum victrix dominaris orbe , 
Saepe deludens animae suescis 
Ferre ruinam. 

Ore praestans ac opulenta , laesa 
Magdalis turpis jaculis amoris , 

Ni juvaret te Deus , horridum esses 
Lapsa barathrum. 

Ut vitro ludit volitans alauda , 

Sic tui circum peragras amantes 
Immcmor , vita sine lege gaudens 
More ferarum. 

Pulchra si vultu , temerata corde , 
Te vehant culpae stimuli nefandae , 
Ni Redemptor , quis potuisset altum 
Pellere somnum ? 

Illius tam vox gremium penetrat , 

Horreas foedum facinus patratum , 

Ad nemus curras tremefacta sicut 
Saucia cerva. 

Hic genas roras lacrymis , gravesque 
Pectore educis gemitus ab imo , 

Poenitens saeva scutica cruentas 
Mollia membra. 

Procubans cultu spoliata , passis 
Et capillis per scapulas precaris , 

Christus ut vitae facilis remittat 
Facta pudendae. 

Mox gradus volvis rapidos ad illum , 
Cujus et plantas properas lavare 
Fletibus , multa et pietate longo 
Tergere crine : 

Hinc dedisti te comitem , dolensque 
Devoves sacro quod habes amore , 

Ut venustatem , pretiosa , falsa 
Gaudia mundi. 

Tu vides Jesum comitata tandem 
Spiritum efflantem Cruce ; dein scpulchro 
Collocas corpus , syrioque curas 
Spargere nardo. 

Obstupes mox de tumulo repostum 
Prima per nubes nitidas volantem ; 
Interim magnis cumulata donis 
Matre moraris. 

Christianis si populis iniqua 
Gens Idumaea ut moriaris alti 
Absque rectore , et lacera biremi 
Trudat in undas , 

Candidus vinclis zephyrus solutus 
Leniter fluctus agitat , carinam 
Inde qui recta vehat ad superbam 
Massiliae Urbem. 

Inter at gentes refugis manere , 

Et loca exoptas tenebrosa , possis 
Ut Deum versare animo , ac amarum 
Pergere fletum. 

Ter cava denos fovea per annos 
Fructibus vivis nemoris, vel herbis; 
Vestibus scissis operis pudica 
Membra capillis. 

Lampas ut cessat , cui desit unde 
Flamma se pascat , moritura vires 
Perdis , et tanquam superata somno 
Morte quiescis. 


Digitized by Google 


— 63 — 


Aurei caeli reserantor axes 
Obviam fertur chorus Angelorum , 
Quo super stellas sociata fulges 
Usque beata. 

AD DIVAM MARIAM SOLITARIAM 

ODE II. 


Ecquis ad mollem citharam Maria 
Concinat quam sis patruo revincta 
Abrnhamo , qui miseram tremendo 
Abstulit Orco. 

Cuin lateres in tenebris cavernae 
Pura eras ulla sine labe , sicut 
Emicantis quae fluit unda rivi 
Pumice montis. 

Per dolos textos Stygiis in umbris 
Fluctuas moesto maneas eremo ; 
Victa sed cedis furiata viro 
Turpis amoris. 

Impiger Daemon facinus suadet , 
Pervium culpis iter et recludit , 

Ut volutabro caderes nefando 
Orba pudore. 

Cum prius virtus piclasquc vera 
Duceret gressus anima enitebat ; 
Sed latebroso maculata lustro 
Ut lupa sordes. 

Pace gaudebas specubus beata , 
Consciae sed mox. stimulis peracta 
Mentis i absorbes aconita meile 
Condita Averno. 

Ast pius nunquam patruus reliquit , 
Atque tergo te sequitur , probrosum 
Intrat hinc fletis tunicis lupanar , 
Datque salutem. 

Moxque detexit faciem ; rubesce , 
Noscito qui sim , veniamque caelo 
Flagita , et cryptam remeans opacam 
Crimina luge. 

Frigore adstrictis glaciale membris 
Concidis , sed ne percas repente 
Perditum vitae revocat benigna 
Voce vigorem. 

Surgis cl vis cum redeat lacertis 
Ad nemus velox properas specusque , 
Cerva ceu vivi sitibunda fontis 
Fertur ad undas. 

Hic famem diram pateris quieta , 
Saeviens et te laceras flagellis , 

Nec piget longas tolerare poenas 
Quinque per annos. 

Non secus perdit moriens honorem 
Flos caput supra calamum recurvans , 
Procubas sensim peritura in antro 
Lumina claudis. 

AD DIVAM THAISIM 
ODE III. 

Casta servasses Thaisis pudorem , 

Ut verecundae faciunt puellae , 

Ni viam mater reserasset amplam 
Improba culpae. 

Turpibus vinctam laqueis amoris , 
Foeda dum mentem cohibet libido , 
Usque ab excelso comiter Creator 
Aspicit axe. 

Eja , Paphnuti , statui puellam 
Inquit a coeno scelerum movere; 

Sit tibi munus , misera in profundum 
Ne ruat Orcum. 

Hic laborat vel facili loquela 
Pectus impurum meliora quaerat , 
Donec et vitae videantur actae 
Signa doloris. 

Tum veni, clamat, manibus revellam 
Daemonis , pastor veluti luporum 
Dente raptorum pecus in virenti 
Aequore pascens. 

Audientem te vacua caverna 
Abdit , hac tres ut maneas per annos , 
Aegra et infelix careas salubri 
Lumine solis ; 

Et cibum parvo capias meatu , 

Rivuli et propter fugientis undas ; 
Conteras tempus precibus , parumque 
Nocte quiescas. 

Mox recluso limine abire jussit 
Sedulus custos , patiens tulisti 
Dixit angores , tibi sit remissum 
Dedecus omne. 

Languor obstat , nam macies peredit 
Dira corpus , nec pedibus moveri , 

Nec Creatori poteras merenti 
Solvere grates. 

Quin jaces pectus quatiens anhelum ; 
Denique expiras animam volucrem , 
Quinquies postquam remeante sole 
Terra refulsit. 

AD DIVAM PAULAM ROMANAM 

ODE IV. 


Nexu mirifico nitent 
Virtutes animi Paula tui , magis 
Quam stellae ; studio Dei 
Fortis despiciens divitias patrum , 

Gaudes pauperie premi , 

Vestes purpureas vertere sordibus. 

Urbem vel dominam fugis , 

Admiranda virago , atque palatia ; 
Dilectam et sobolem potes 
Naturae superans vincla relinquere. 

Cum te navigium vehat , 

Nec tristes hyadas , nec metuis notum , 

Torvus qui arbiter Adriae 

Gestit tollere , vel ponere caerula. 

Tccum non aliud putas 

Quam Bethlemica vel scandere compita , 

Vel cunabula visere , 

Vagitus ubi Jesus puer edidit ; 

Silvas , tesquaque transgredi , 

Plures qua latebris se Monachi obtegunt ; 
Claustrum construere , ut prece 
Flectatur Deqs et thuris odoribus. 

Caelum propitium adjuvat , 

Ut prorsus facias quae velis. 

Atqui virgineis chori9 , 

Sacris praesidibus subsidium feras ; 
Mater pauperibus cibum , 

Vestes et tribuas qui indigeant tegi i 
Ut te redderet undique 
Praeclaram pietas. Denique concidis 
Et tanquam novus aliger 
Aeternum volitas Numinis in sinum. 

AD DIVAM MARCELLAM ROMANAM 
ODE V. 

Edita progenie cum sis Marcella vetusta , 

Clara factis , consulibusque ; 

Possideas felix , soleant quae fallere mundum 
Ornamentaque , divitiasque ; 

Eximia pietate tamen praecellere mavis , 

Omnia firmo pectore linquis. 

Cum posses thalamo sublimi sponsa potiri , 
Vincula quaeque pudica recusas ; 

Dura pauperie exoptas decerpere spinas , 

Ouam flores socialis amoris. 

Cum nihil alliciat quam solvere vota , precesque , 
Atque volumina volvere sacra , 

Indiga in occulto decernis vivere agello , 

Utpole devotum penetrale. 

Gentibus hic verae cum sis pietatis imago , 

Te piures aequare laborant ; 

Hiuc urbs in Solymam penitus mutata videtur , 

Ut plcriquc Deum venerentur. 

Interea Gothi populant capitolia saevi , 

Gens avidissima caedis et auri ; 

Te , dum thesauros poscunt , quos condere credunt , 
Probris , verberibusque flagellant ; 

Sed quia crudeles non possunt frangere membra ; 
Defixis oculis obstupuere ; 

integra cum mancas , alia ac ostenta facessas , 
Relligionem corde fatentur. 

Fictaquc post fatum non sicut Julia fulges 
Intemerati stella pudoris. 

AD DIVAM EUPHRASIAM 


ODE VI. 

Claris proveniens atavis Euphrasia virgo. 

Excelsa velut arbore ramus , 

Non septennis adhuc quam sacri noscis amoris 
Sit pectus penetrabile telis : 

Nam vitare studes pietati obstacula quaeque , 

Et rigido te condere claustro. 

Sicut contemnis primis puerilia , fluxa 
Sic saecli crescentibus annis ; 

Inde velis opibus potius , rebusque carere , 

Quam superum deperdere sedem. 

Postea ut exemplum esses imitabile castis 
Lilia tanquam candida crescis. 

Tristia sed sine caelesti jejunia ferre 
Auxilio , durosve labores , 

Ludere nec poteras qua involvit Daemonis artem , 
Tela sicut aranea muscas ; 

Qui dum se jactat victorem , teque catenis 
Censet averno tradere vinctam , 

Duris suppliciis firma exerceris in horas » 
Absolvis miracula plura ( 

Saepe tuis precibus secedit spiritus ater 
Possessorum corpore velox. 

Cum vix ad medium mortalis circulus instet 
Lucis , marcor membra premebat ; 

Et cum virtutis documentum gentibus esses , 
Morte capis divina triumphum. 


Digitized by Google 


75 


AD DIVAM BIRGITTAM 
ODE VII. 

Te licet Qorens decoret juventa , 

Fronte Birgitta et niteant ocelli ( 

Et pares annis superes ut astra 
Lucida Titan ; 

Teque plures cum pereant avita 
Stirpe praestantes , opibusque dites , 
Nuptias optent celebrare tecum 
Saucii amore ; 

Sancta jucundos refugis lepores , 
Quaeque compellunt animum , rosasque 
Sponsa in aurato thalamo recumbens 
Carpere molles ; 

Quin studes raram maculare formam « 
Et refulgentem pupulae nitorem 
Abdere , et virgo penetrare sacri 
Moenia claustri. 

Cum Deo votum facias pudica , 

Flamma de collo saliens coruscat , 
Seque confestim per inane caeli 
Tollit in ignes. 

Clarior vultu remeat venustas , 

Et magis splendent oculi ut renidet , 
Nubibus scissis veniente sole , 

Purior aether. 

Inde quidquid vis facias , ut inter 
Res novas , portenta vel insueta , 
Gentibus coram fluvium juberes 
Vertere cursum. 

Tum Creator te loquitur , refertque , 
Ut beati qui lacrimantur , atque 
Corrigunt sensus , cape parta luctu 
Munera in aevum. 

AD DIVAM CATHARINAM SENENSEM 

ODE VIII. 

Quis le formosam vidit Catharina puellam , 
Commotus specie lumina fixit ; 

Non sexennis adhuc sed spectans aethere Jesuin , 
Expetis illi corde dicari ; 

Atque sacramentum puerili mente revolvis 
Dicere , vel monachos imitari. 

Millibus interea discindis membra flagellis , 
Praedura et jejunia servas. 

Cum matura viro te optent sociare parentes , 
Praecipiunt ut vestibus ornes. 

Talia sed renuis non apta capessere jussa , 

Quin properas rescindere crines. 

Non cessat pater impatiens imponere poenas , 
Quas penitus submissa rependis. 

Tempore flexa genu quo verba precantia mittis , 
Cum circumvolet alba columba , 

Ille stupens poscit qua venerit , at fugit ales ; 
Nil quaerenti nescia reddis. 

Conspiciens animo tum quae divina voluntas » 
Sacra Deo sis , dat tibi , virgo. 

Impius insidiis tentat te ludere Daemon 
Frustra , mascula namque repellis. 

Pangere praeterea poteras , vel vertere libros , 

Sis latiac licet inscia linguae. 

Moliri Omnipotens quae non miracula possit ? 
Spiritibus quid non dare puris ? 

Subtrahit ipse tua spinarum fronte coronam 
Jesus , textam et praebuit auro. 

Dicens , qui mundo pretiosos curat acervos 
Saeve morte obita crucietur; 

Sed qui suppliciis non sistit laedere corpus , 
Cingatur radiantibus astris : 

Hinc cor divellens , aliud , mirabile monstrum 1 
Ponit , sanctius ut micet in te. 

Cum miris hominum factis incenderis aures , 

Haec repetis vel proxima morti. 

Commendas unimam , permensa at tempora vitae. , 
Ut Patri meriens Cruce Christus. 

AD DIVAM MARGARITAM CORTONENSEM 
ODE IX. 

Qui cadaver aspicit , 

Putatque stratum vile quam videtur; 

Horrido silentio 

Quam sit loquax ; quam terreat gelu , vel 
Sordida putredine ; 

Vel quam gravi halitu procul repellat ; 

Territus retro fugit , 

Deum invocat, relinquit et caduca. 

Te ne fecerit gravis 
Idem beatam Margarita visus ? 

Mortuum vides humi 
Quem deperibas ; ut daret cruore 

Vermibus cibum putri ; 

Ut et noceret squalida mephiti : 

Cogitas libidines 

In quo locaveris proterva dudum ; 

Occupat tremor , genae 
Sinusque largis fletibus rigantur , 

Et Deus tibi nefas 
Oras patratum leniter remittat; 

Das fidem , quoad dies 
Currant , acerbe conqueri peractu. 

Sordibus cor ut litum 
Erat prius , sic absque labe fulget. 

Fracta poenitentiis , 
Laboribusque concidis sopore 

Mortis. Hinc specus nigrum 
In aureum convertitur nitorem ; 

Asperis rubis rosae 
Surgunt venustae sicut in viretis. 


Digitized by Google 


AD DIVAM MARIAM AEGYPTIACAM 


ODE X. 

Beatus alma quem Dei Mater fovet , 
Gradusque comis dirigit ; 

Portu i periclis nam salutem comperit , 
Sicut biremis aestubus. 

Dum vana quaeris , procax amoribus 
Maria mersa turpibus , 

Ad poenitentiam quis advehat nisi 
Tutela Virginis potens? 

Sudo colendam conspicis Crucem aere , 
Absconditam tibi diu. 

Imago tamquam vocis aura murmurat , 
Et molienda sic monet ; 

Jordanis adnata sacras undas , mora 
Sit nulla , pacem si velis. 

Obcdiens secura flumen trajicis , 

Solo vclut deambulans. 

Mox eligis reductum eremum quo geras 
Vitam per annos praegravem. 

Audax tenebrarum reniteris Duci , 

Ejus latentes et dolos 

Perdis , subactam qui putans laboribus , 
Longa vel abstinentia , 

Aegyptias dapes , simul libidines 
Turpes refert ad spiritum , 

Datam Deo ut (idem neges ; ita in scelus 
Cum te vehat • praedam instruat. 

Crudelius corpns flagellis inficis , 

Imbrem profundens fletuum ; 

Non deseris preces , ut hostis efferus 
Cito in fugam se conferat ; 

Et quae manent vitae dicare tempora 
Possis beatae Virgini. 

Audit benigna Virgo , quae te vindicat , 
Hostem ut procul discusserit. 

AD DIVAM PELAGIAM 

ODE XI. 


Maculosum removet tum scelus omne 
Animam perficit et quisque beatam 
Ubi purus venerandas colat aedes , sacra quaerat. 

Petulans tu meretrix Antiochena , 

Simul ac cor pia tangunt , scelus horres , 
Gemis , amplexa fidem tum facilis Christiadarum : 

Tibi nam , cum vireas flore juventae , 

Vetitis atque voluptatibus acta , 

Inhoneste tunicis et saturis murice amicta , 

Satis est excipias edita Nonno 
Super Evangelio , Daemonis artes 
Videas , et quibus ut te teneat sub dominatu. 

Quereris , facta pudent turpia ; tristis 
Properas mox procul evadere ab urbe , 
Regionemque requiris vacuam , qua lacrymeris. 

Posito quo niteas divite cultu , 

Operis tegmine te sordido , 

Bona vel distribuis quos premit in rebus egestas. 

Oliveti juga lustrans , remoraris 
Ubi Jesus stetit, et vota profudit. 

Memori contineas hoc animo nocte dieque. 

Specus in vertice montis tenebrosum 
Legis , ut sustineas abdita duros 
Cruciatus , penitus dum careat lumine corpus. 

Macies horrida tum conficit artus , 

Oculi pulverulenti fodiuntur , 

Calor extinguitur , ut mox retegat te morituram , 

Cava nubes oritur , quae vaga fertur 
Medium ardens per Olympum , celer unde 
Petat imas regiones radios aurea spargens , 

Laqueis corporeis ut resolutam 
Subito circumeat , vel comitetur , 

Adeas quo superum laetitia suscipiaris. 

AD DIVAM FRANC1SCAM ROMANAM 

ODE XII. 

Francisca nullo carmine sanctitas 
Fingi potest , qna candida vixeris , 

Et castitas supra renidens 
Lilia splendidiora vallis. 

Quamvis juventae vana fugis , tamen 
Submissa patri tradita nuptiis , 

Nec copia rerum , nec aula , 

Nec genere ambitiosa gaudes. 

Aetatis ardore orba viro , subis 
Tristem recessum, gentibus ut procul 
Aeterna tecum cogitares , 

Quaeque ferunt animae salutem. 

Ut pauperum mater neque desinis 
Praebere clemens subsidium indigis , 

Morbo gravi vel sublevare 
Alloquio facili jacentes. 

De gente praeclara allicis innubas 
Claustro libenter claudere se velint , 

Ut spiritum servent pudicum , 

Et foveant pietate pectus. 

llaec dum laboras , tartara qui tenet 
Dux abditis te fallere fraudibus 
Explorat ; at nisus acerbis 

Suppliciis , precibusque frangis 

Quin cl recurvis tollis ab unguibus 
Hostis malos qui crimina perpetrant , 
Incumbis ut vel pocnilentes 

Expaveant renovare culpas. 

Portenta coram dum populo exigis , 
Cuncliquc credunt te venerabilem , 
Vivamque contendunt beatas 

Ad superas animas referre ; 

Occumbis , et cum marmore detrahant 
Corpus sepultum , spargitur halitus , 
Qualis solet manare vere 

Purpureis violis , rosisque ; 

Tum thura flammis dant beneolentia 
Cives , canunt solemnia carmina ; 

Te gestientes urbis almam 

Romuleae dominam salutant. 

